Часам мы блытаем Кітай з Японіяй. Яшчэ часцей мы крыўдзім гэтым Карэю. Дый нічога, і нас, беларусаў, нярэдка блытаюць з нашымі суседзямі. Можна толькі здагадвацца, што здарылася бы з нашым народам, калі б лёс закінуў яго хаця б на два стагоддзі на памежжа Кітайскай і Японскай імперый… А карэйцы пратрымаліся цэлых 5000 гадоў — і так падняліся, што вялікія суседзі нават зайздросцяць. Як яны гэта здолелі? Вельмі проста: яны пранеслі сваю мову праз агонь, ваду і самурайскія мячы. Першае, што зрывалася з вуснаў немаўляткі, і апошняе, што выдыхаў разам з душою малады паўстанец, — гэта было карэйскае слова. Менавіта яно зачароўвае сёння мільёны гледачоў карэйскіх серыялаў, дзесяткі мільёнаў аматараў карэйскай папулярнай музыкі, і менавіта пад словы карэйскай песні скакалі на дыскатэках планеты Зямля далёкім летам 2012 года.